Kirkon perustus on Kristuksen rajaton armo ja anteeksianto

Tarkoituksenamme oli kokoontua Uuden Testamentin lukuohjelman kolmannen etapin merkeissä Karjasillan kirkkoon sunnuntaina 22.3.2020. Toisin kuitenkin kävi, kun koko maailmaa järkyttävä Korona –pandemia sai aikaan sen, että meilläkin mm. aiotun kaltaiset seurakunnalliset kokoontumiset jouduttiin perumaan.

Aiotun etapin jälkeisellä viikolla 13 lukuohjelmamme paneutuu Paavalin kirjeeseen galatalaisille. Sen alussa Paavali kertoo tärkeästä kohtaamisesta Jerusalemissa, ja tätä asiaa tahtoisin tässä avata. Pyydän avukseni amerikkalaisen tutkijan ja teologin Gary Habermasin. Häntä voisi luonnehtia myös apologeetikoksi eli uskon puolustajaksi, ja hänen keskeinen kiinnostuksen kohteensa on Jeesuksen ylösnousemus. Netin avulla Habermasiin pääsee tutustumaan perusteellisesti esim. tästä alkaen: <https://fi.wikipedia.org/wiki/Gary_Habermas>.

Paavali kirjoitti galatalaisille osoittamansa kirjeen alussa (1:18) näin: ”Kolmen vuoden kuluttua menin sitten Jerusalemiin tutustuakseni Keefakseen ja viivyin hänen luonaan kaksi viikkoa.”

Gary Habermas kiinnitti erityistä huomiota alkutekstin sanaan ”historiesai”. Se on käännetty suomenkieliseen raamattuun sanalla ”tutustuakseni”. Hän halusi vielä syventää ”historiesai” –sanan sisältöä. Hän tahtoi korostaa tämän sanan merkitystä sitä taustaa vasten, että Paavali ja Keefas eli Jeesuksen oppilas Pietari olivat yhdessä peräti kahden viikon ajan. Habermas käytti sanan merkityksen avaamisen apuna amerikkalaisille tv:stä tutuksi tullutta uutisformaattia ”Eye Witness News”. Siinä tv-uutisten tekijät menevät kameroineen ja kamppeineen uutisaiheen tapahtumapaikalle. Siinä he aivan tuoreeltaan jututtavat niitä ihmisiä, jotka ovat oikeasti nähneet ja kokeneet tapahtuneet asiat.

Habermas antoi ymmärtää, että juuri tämäntapaisesta tilanteesta oli kyse Paavalin ja Pietarin kaksiviikkoisessa kohtaamisessa. Uudessa Testamentissa perusteellisesti raportoidusta, dramaattisesta juutalaisten pääsiäisjuhlasta, jonka aikana Jeesus kärsi, kuoli, haudattiin ja nousi kuolleista, oli kulunut vain muutama vuosi. Habermasin mukaan tästä oli kulunut arviolta noin viisi vuotta. Tämän lisäksi Pietarilla oli melko tuoreessa muistissa myös kaikki se, mitä hän oli saanut kokea Jeesuksen ja muiden apostolien seurassa noin kolmen edellisen vuoden aikana. Näiden kokemusten huipentuma oli se, mitä tapahtui sinä yönä, jona Jeesus vangittiin, ja hän lähti kärsimysten tielle.

Saulus-Paavalilla oli myös omat kokemukset kerrottavanaan siitä miten hänestä oli tullut Jeesuksen uskollinen seuraaja. Hänellä oli kerrottavana, että miten näin oli käynyt siitä huolimatta, että hän oli aikaisemmin raivokkaasti vainonnut kristittyjä ja näiden seurakuntia.

Kuvittelen, että kaksiviikkoisen tapaamisensa lopulla kaikki kokemuksensa toisilleen purettuaan nämä miehet asettuivat kasvokkain ja kädet toistensa olalla katsoivat toisiaan silmiin kyynelten läpi. Siinä oli Herransa pettänyt ja itseensä perin juurin pettynyt Pietari ja Saulus-Paavali, joka oli kuvitellut parhaiten palvelevansa Jumalaa tekemällä pahaa Kristuksen seuraajille. Siinä olivat Kristuksen kirkon kaksi kulmakiveä. Siinä he tiesivät, että se perustus, jolla he seisoivat, oli Kristuksen käsittämätön armo ja rajaton anteeksianto.